«Энергетик»-м бжьыпэр еубыдыж
Прохладнэ и Энергетик»-м Элиста щыIэу абы и «Ураланыр» хигъащIэри Ипщэ, Кавказ Ищхъэрэ федеральнэ щIыналъэхэм футболымкIэ я чемпионатым (УФ-м и ещанэ дивизионым) пашэныгъэр щиубыдыжащ. Ар куэдкIэ и фIыгъэщ а зэIущIэм я хьэрхуэрэгъухэм топитI щахудигъэкIыу ди щIалэхэр тезыгъэкIуа Бажэ Амир.
Мы илъэсым и пэщIэдзэм хыхьэу Бажэр зи пашэ хъуа Прохладнэ и «Энергетик»-м Ипщэ, Кавказ Ищхъэрэ федеральнэ щIыналъэхэм футболымкIэ я чемпионатым фIы дыдэу зыкъыщегъэлъагъуэ. ШыщхьэуIум и 4-м Элиста щызэхэта иужь зэIущIэм абы и дежкIэ мыхьэнэшхуэ иIэт пашэныгъэр къыдэзыгуэш Нэзрэн и «Ангушт»-м щхьэщыкIын папщIэ.
Джэгур хуабжьу жыджэру ди щIалэхэм ирагъэжьащ. Абы и япэ Iыхьэм Бажэ Амир тIэунейрэ зэкIэлъхьэужьу (28-нэ, 35-нэ дакъикъэхэм) хэгъэрейхэм топхэр щахудигъэкIам прохладнэдэсхэм текIуэныгъэр зэраIэрылъхьэр наIуэ хъуащ. Загъэпсэхуу къихьэжа иужькIэ Апажэ Ислъам ехъулIэныгъэр щIигъэбыдэжащ. Арати, «Энергетик»-р 3:2-уэ «Уралан»-м Элиста щытекIуащ.
Ангушт»-р а махуэм дыдэм «Динамо-Дагестан»-м Мэхъэчкъалэ щыдэджэгуащ. Ингушым икIахэм абы очкоитI щафIэкIуэдащ, зэIущIэр зэрытемыгъэкIуауэ, 0:0-у, иухри.
Арати, «Энергетик»-м и закъуэу бжьыпэр иубыдыжащ. Пэжщ, нэзрэндэсхэм зы зэIущIэкIэ нэхъ мащIэ ирагъэкIуэкIащ икIи ди щIалэхэм къалэщIыхьэжыну иджыри Iэмал яIэщ.
ЗэхъуэкIыныгъэ гуэри къыщыхъуакъым гъуащхьауэхэм я зэпеуэм. БлэкIа джэгугъуэм къыщыхэжаныкIакъым абы бжьыпэр щызэдэзыIыгъ Иуан Азрэтрэ «Ангушт»-м и пашэ Алиев Бэчхъанрэ. Абыхэм я хьэрхуэрэгъухэм топ бгъуэрыбгъу зэрыхудагъэкIауэ къэнэжащ.
Къаудыгъу Заур.
